
PANEVĖŽIO RAJONO SAVIVALDYBĖS MOKYKLŲ VADOVŲ, JŲ PAVADUOTOJŲ UGDYMUI, UGDYMĄ ORGANIZUOJANČIŲ SKYRIŲ VEDĖJŲ ATESTACIJOS KOMISIJOS DARBO REGLAMENTAS

I. BENDROSIOS NUOSTATOS

1. Panevėžio rajono savivaldybės mokyklų vadovų, jų pavaduotojų ugdymui, ugdymą organizuojančių skyrių vedėjų (toliau – vadovai) atestacijos komisijos (toliau – Atestacijos komisija) darbo reglamentas (toliau – Reglamentas) nustato vadovų atestacijos komisijos sudarymo ir darbo organizavimo tvarką, atestacijos komisijos narių teises ir pareigas, apeliacijų teikimo ir nagrinėjimo tvarką.
2. Atestacijos komisija dirba vadovaudamasi Valstybinių (išskyrus aukštąsias mokyklas) ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų atestacijos nuostatais (toliau – Vadovų atestacijos nuostatai), patvirtintais Lietuvos Respublikos švietimo ir mokslo ministro 2005 m. liepos 21 d. įsakymu Nr. ISAK-1521 „Dėl Valstybinių (išskyrus aukštąsias mokyklas) ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų atestacijos nuostatų patvirtinimo“ (Lietuvos Respublikos švietimo ir mokslo ministro 2014 m. rugpjūčio 1 d. įsakymo Nr. V-707 redakcija), šiuo Reglamentu, kitais galiojančiais Lietuvos Respublikos teisės aktais.
3. Atestacijos komisijos darbas grindžiamas kontekstualumo, objektyvumo, visuotinumo principais ir asmenine Atestacijos komisijos narių atsakomybe. 

II. ATESTACIJOS KOMISIJOS SUDĖTIS

4. Atestacijos komisija sudaroma iš 7 narių: komisijos pirmininko, sekretoriaus ir 5 narių.
5. Atestacijos komisiją sudaro ir jos Reglamentą tvirtina Savivaldybės administracijos direktorius.

III. ATESTACIJOS KOMISIJOS FUNKCIJOS

6. Atestacijos komisija vykdo šias funkcijas:
6.1. svarsto ir tvirtina vadovų atestacijos grafikus;
6.2.  tvirtina vadybos ekspertų grupes;
6.3. svarsto ekspertų grupių pateiktas pažymas ar ataskaitas;
6.4. priima nutarimus dėl kvalifikacinių kategorijų suteikimo ir vadovo veiklos ir kompetencijos atitikties turimai kvalifikacinei kategorijai nustatymo;
6.5. svarsto vadovų ir ekspertų apeliacijas dėl ekspertizės išvadų;
6.6. išduoda Mokyklos vadovo atestacijos pažymėjimus ir vykdo jų apskaitą;
6.7. teikia informaciją atitinkamai Savivaldybės administracijos direktoriui ir Savivaldybės merui apie vadovų atestaciją, veiklos ir kompetencijos atitikties turimai kvalifikacinei kategorijai nustatymą;
6.8. priima nutarimus dėl Mokyklos vadovo atestacijos pažymėjimo galiojimo laiko pratęsimo;
6.9. vykdo kitas numatytas funkcijas.

IV. ATESTACIJOS KOMISIJOS DARBO ORGANIZAVIMAS

7. Atestacijos komisijos darbą pagal šį Reglamentą organizuoja Atestacijos komisijos pirmininkas, Atestacijos komisijos sekretorius. Atestacijos komisijos dokumentaciją tvarko Atestacijos komisijos sekretorius.
8. Atestacijos komisijos pirmininkas vadovauja Atestacijos komisijos posėdžiams. Posėdyje nedalyvaujant Atestacijos komisijos pirmininkui, posėdžiui vadovauja Atestacijos komisijos narių balsų dauguma išrinktas Atestacijos komisijos narys.
9. Atestacijos komisijos posėdžiai organizuojami ne rečiau kaip tris kartus per metus pagal Atestacijos komisijos sudarytą posėdžių grafiką. Esant būtinybei gali būti kviečiami ir neeiliniai Atestacijos komisijos posėdžiai.
10. Atestacijos komisijos posėdis teisėtas, jei jame dalyvauja ne mažiau kaip 2/3 narių.
11. Atestacijos komisijos narys, negalintis dalyvauti Atestacijos komisijos posėdyje, ne vėliau kaip prieš 1 dieną apie tai privalo pranešti Atestacijos komisijos sekretoriui, nurodydamas neatvykimo priežastį.
12. Atestacijos komisijos nariui be pateisinamos priežasties neatvykus į Atestacijos komisijos posėdį daugiau kaip 3 kartus iš eilės, Atestacijos komisijos pirmininkas turi teisę siūlyti jį pakeisti.
13. Atestacijos komisijos nutarimai priimami balsų dauguma. Jei priimant nutarimą balsavimo rezultatai pasiskirsto po lygiai, lemia Atestacijos komisijos pirmininko balsas.
14. Atestacijos komisija svarsto tik tų vadovų įtraukimą į einamųjų metų atestacijos grafiką, kurie Atestacijos komisijai kartu su prašymu atestuotis pateikia mokyklos tarybos pritarimą. Vadovų atestacijos grafikas gali būti koreguojamas. Mokyklos vadovas, gavęs iš pavaduotojo ugdymui ir ugdymą organizuojančio skyriaus vedėjo prašymą atestuotis ir išreiškęs savo nuomonę raštu, perduoda jį Atestacijos komisijai. Pirmą kartą atestuojamas vadovas taip pat Atestacijos komisijai pateikia Vadovų atestacijos nuostatų 10 punkte nurodytų kursų baigimo pažymėjimų kopijas.
15. Vadovas atestuojamas per vienerius metus nuo prašymo pateikimo dienos. Apie neeilinę atestaciją vadovas raštu informuojamas prieš 3 mėnesius iki jos pradžios.
16. Atestacijos komisija svarsto vadovo atestacijos klausimą, jeigu prieš 10 darbo dienų iki posėdžio Atestacijos komisijos sekretoriui buvo pateiktos ekspertų grupių pažymos, ataskaitos ir kiti reikalingi atestacijos dokumentai.
17. Atestacijos komisija, gavusi atitinkamai Savivaldybės mero arba Savivaldybės administracijos direktoriaus argumentuotą siūlymą dėl privalomos pakartotinės vadovo atestacijos nesibaigus 5 metų laikotarpiui ar vadovui savo iniciatyva pateikus prašymą atestuoti pavaduotoją ugdymui, sudaro ekspertų grupę. Apie neeilinę atestaciją vadovas informuojamas prieš
3 mėnesius iki jos pradžios.
18. Atestacijos komisijos sekretorius:
18.1. priima vadovų prašymus atestuotis ir kitus dokumentus, patikrina, ar pateikti dokumentai atitinka nustatytus reikalavimus;
18.2. parengia ir teikia Atestacijos komisijos pirmininkui posėdžio darbotvarkės projektą bei pateikia informaciją apie numatomą posėdį Atestacijos komisijos nariams, vadybos ekspertams ir vadovams (esant poreikiui);
18.3. pakviečia į posėdį atestuojamus vadovus ir kitus posėdyje turinčius dalyvauti asmenis;
18.4. pateikia dokumentus ar jų projektus Atestacijos komisijos nariams elektroniniu paštu ar raštu ne vėliau kaip prieš 10 darbo dienų iki posėdžio;
18.5. protokoluoja posėdžius, užtikrina tinkamą Atestacijos komisijos protokolų ir nutarimų įforminimą ir saugojimą, vadovaudamasis Dokumentų tvarkymo ir apskaitos taisyklėmis ir Dokumentų rengimo taisyklėmis.
19. Svarstant vadovo atestaciją, Atestacijos komisijos posėdyje dalyvauja ekspertų grupės vadovas (narys), kuris pristato ekspertizės išvadas apie atestuojamo vadovo kompetenciją ir veiklos rezultatus (iki 10 min.), ir atestuojamas vadovas, kuris pristato savo kompetencijos ir veiklos tobulinimo planą, parengtą atsižvelgiant į ekspertų išvadas (iki 10 min.).
20. Atestacijos komisija gali priimti šiuos sprendimus:
20.1. suteikti vadovo pretenduojamą kvalifikacinę kategoriją;
20.2. suteikti žemesnę nei vadovas pretenduoja kvalifikacinę kategoriją;
20.3. pripažinti, kad vadovo kompetencija ir veikla atitinka aukštesnę nei buvo pretenduota kvalifikacinę kategoriją, ir siūlyti per du mėnesius atlikti pakartotinę ekspertizę, papildžius ekspertų grupę Vadovų atestacijos nuostatų 20 punkte nustatyta tvarka, arba iš karto suteikti aukštesnę  nei buvo pretenduota kvalifikacinę kategoriją, jeigu ekspertų grupės sudėtis atitiko Vadovų atestacijos nuostatų 20 punkto reikalavimus;
20.4. pripažinti, kad vadovas netinka eiti pareigų, ir siūlyti Savivaldybės merui ar atitinkamai Savivaldybės administracijos direktoriui įstatymų nustatyta tvarka spręsti klausimą dėl jo tolesnio darbo einant šias pareigas.

V. ATESTACIJOS KOMISIJOS NARIŲ TEISĖS IR PAREIGOS

21. Atestacijos komisijos narys, vykdydamas savo funkcijas, turi teisę:
21.1. pateikti savo nuomonę ir balsuoti dėl visų svarstomų klausimų;
21.2. kreiptis į kompetentingas institucijas ir gauti iš jų išvadas, pasiūlymus ir kitą reikiamą informaciją, reikalingą nutarimui priimti;
21.3. susipažinti su informacija, susijusia su Atestacijos komisijos nagrinėjamais klausimais;
21.4. siūlyti Atestacijos komisijai į darbotvarkę įtraukti su vadovų atestacija susijusius klausimus;
21.5. negalėdamas dalyvauti Atestacijos komisijos posėdyje, iki posėdžio pradžios raštu pateikti savo argumentuotą nuomonę svarstomais klausimais.
22. Atestacijos komisijos nario pareigos:
22.1. vykdyti šiame Reglamente nurodytas funkcijas;
22.2. dalyvauti Atestacijos komisijos posėdžiuose;
22.3. būti gerai susipažinusiam ir vykdyti Vadovų atestacijos nuostatų reikalavimus.

VI. APELIACIJŲ TEIKIMO IR NAGRINĖJIMO TVARKA

23. Vadovų atestacijos apeliacijas nagrinėja Atestacijos komisija bei Lietuvos Respublikos švietimo ir mokslo ministro sudaryta Mokyklų vadovų atestacijos apeliacinė komisija.
24. Vadovas, nesutinkantis su ekspertų grupės išvadomis, ar ekspertas, nesutinkantis su kitų ekspertų išvadomis, teikia apeliaciją Atestacijos komisijai iki Atestacijos komisijos posėdžio, kuriame numatyta svarstyti vadovo atestacijos klausimą. Vėliau pateiktos apeliacijos nesvarstomos.
25. Atestacijos komisijai teikiama apeliacija turi būti argumentuota ir pateikta raštu. Atestacijos komisija, gavusi apeliaciją, per 5 darbo dienas iki Atestacijos komisijos posėdžio išnagrinėja pateiktą apeliaciją, prireikus išklauso ekspertų grupės narių ir vadovo paaiškinimus. Apeliacijos nagrinėjimo išvados aptariamos Atestacijos komisijos posėdyje, kuriame numatyta svarstyti vadovo atestacijos klausimą.




VII. ATESTACIJOS KOMISIJOS NUTARIMŲ ĮFORMINIMAS

26. Atestacijos komisijos nutarimai įforminami protokolu, kurį pasirašo Atestacijos komisijos pirmininkas ir sekretorius.
27. Atestacijos komisijos nutarimai, vadovų prašymai ir kiti atestacijos dokumentai registruojami ir saugomi Lietuvos Respublikos dokumentų ir archyvų įstatymo nustatyta tvarka.
28. Atestacijos komisijos nutarimus per 10 darbo dienų nuo jų priėmimo dienos tvirtina:
28.1. vadovaudamasis Vadovų atestacijos nuostatų 17 punktu, Savivaldybės administracijos direktorius (dėl mokyklų direktorių pavaduotojų ir skyrių vedėjų);
28.2. vadovaudamasis Lietuvos Respublikos vietos savivaldos įstatymo 20 straipsnio
2 dalies 16 punktu, Savivaldybės meras (dėl mokyklų direktorių).
29. Patvirtinti Atestacijos komisijos nutarimai įsigalioja nuo jų priėmimo dienos, išskyrus nutarimus dėl kvalifikacinių kategorijų suteikimo ir dėl vadovo atestacijos pažymėjimo galiojimo pratęsimo 5 metams, kurių įsigaliojimo data nuo sausio 1 d. arba nuo rugsėjo 1 d.
30. Atestacijos komisijos nutarimų projektus rengia Atestacijos komisijos sekretorius.
31. Vadovų atestacijos dokumentai, parengti pagal Vadovų atestacijos nuostatų 3, 4, 5, 8 ir 9 prieduose pateiktas formas, registruojami ir saugomi Lietuvos Respublikos dokumentų ir archyvų įstatymo nustatyta tvarka.
32. Vadovų atestacijos pažymos, ataskaitos ir Atestacijos komisijos nutarimų kopijos saugomos vadovų asmens bylose iki kitos atestacijos.

VIII. BAIGIAMOSIOS NUOSTATOS

33. Atestacijos komisijos nariai pagal savo kompetenciją atsako už vadovų atestacijos vykdymą pagal teisės aktų nustatytą tvarką ir reikalavimus.
_____________________________

